Liviu Dragnea a spus despre Mazăre că a fost un primar, care a schimbat municipiul Constanţa şi staţiunea Mamaia, şi că actualul edil, Decebal Făgădău, tot de la PSD, îi continuă proiectele, transmite corespondentul MEDIAFAX.

“Îl apreciez foarte mult pe Decebal Făgădău, dar, în acelaşi timp, nu pot să uit ce a făcut Radu Mazăre pentru acest municipiu. Radu Mazăre a fost şi rămâne prietenul meu. Nu mă dezic de el. Chiar acum - vă spun sincer - când intram în Constanţa, îi spuneam colegului meu, Marian Neacşu (secretarul general al PSD – n.r.), cât de mult s-a schimbat Mamaia, în mandatele lui Radu Mazăre. Şi, de asemenea, sunt bucuros şi satisfăcut că Decebal este un primar foarte bun şi continuă ce s-a început, înainte, şi are şi un program nou de dezvoltare, care are toată susţinerea noastră şi care va face ca Mamaia şi Constanţa să-şi continue drumul de dezvoltare”, a declarat Dragnea.

Dragnea a vorbit şi despre Nicuşor Constantinescu, fostul preşedinte al CJ Constanţa, condamnat pentru fapte de corupţie, arătând că acesta “plăteşte pe nedrept”, adăugând că actualul şef al forului judeţean are mai multe proiecte începute de predecesorul său.

„La judeţ, sunt multe programe pe care Nicuşor (Constantinescu – n.r.) le-a început şi pentru care, din păcate, plăteşte şi plăteşte pe nedrept. El (Horia Ţuţuianu, actualul preşedinte al CJ Constanţa - n.r.) are o situaţie şi bună şi rea, sau, mă rog, periculoasă. Bună, pentru că nu pleacă de la zero, periculoasă, pentru că trebuie să menţină un anumit nivel de dezvoltare. Este un băiat în care noi avem încredere, un băiat care ştie ce înseamnă dezvoltare, cu viziune. Va fi, în continuare, susţinut şi ajutat să aibă o abordare pragmatică şi strategică pentru dezvoltarea judeţului Constanţa. Judeţul Constanţa are un potenţial uriaş, care, din păcate, încă nu este simţit”, a mai declarat Liviu Dragnea.